b'\n_START_ARTICLE_\nPorabsko nare\xc4\x8dje\n_START_SECTION_\nPorabsko nare\xc4\x8dje kot pokrajinski knji\xc5\xbeni jezik\n_START_PARAGRAPH_\nPorabsko nare\xc4\x8dje ima po mnenju nekaterih raziskovalcev vlogo pokrajinskega knji\xc5\xbenega jezika. Zaradi znanih dru\xc5\xbebeno-politi\xc4\x8dnih in jezikovnokulturnih razmer je namre\xc4\x8d to nare\xc4\x8dje ohranilo del funkcij, ki v mati\xc4\x8dni dr\xc5\xbeavi pripadajo knji\xc5\xbeni sloven\xc5\xa1\xc4\x8dini, le-ta pa Porabskim Slovencem predstavlja velike te\xc5\xbeave.  Da imajo Porabski Slovenski te\xc5\xbeave v sporazumevanju v knji\xc5\xbeni sloven\xc5\xa1\xc4\x8dini, so leta 1994 dognale tudi raziskave In\xc5\xa1tituta za narodnostna vpra\xc5\xa1anja v Ljubljani. Oblikovalci porabskega javnega \xc5\xbeivljenja so, ker jim drugega ni preostalo, na to jezikovno bariero enostavno reagirali z novim sociolongvisti\xc4\x8dnim modelom, v katerem so spremenili sicer\xc5\xa1nje standardno razmerje med nare\xc4\x8djem in knji\xc5\xbenim jezikom. Tako je porabsko nare\xc4\x8dje "nadstandardno" prevzelo nekatere funkcije knji\xc5\xbenega jezika in postalo porabska sloven\xc5\xa1\xc4\x8dina. Ostala je jezik verskega obredja, za\xc5\xbeivela je kot jezik leposlovja, \xc4\x8dasopis Porabje in Radio Mono\xc5\xa1ter pa sta zaradi me\xc5\xa1anja prispevkov v knji\xc5\xbenem jeziku in porabskem nare\xc4\x8dju postala dvojezi\xc4\x8dna.'